Document ID: 32006R1179

REGOLAMENT TAL-KUMMISSJONI (KE) Nru 1179/2006
ta’ l-1 ta'Awwissu 2006
li jemenda r-Regolament (KE) Nru 1251/96 li jiftaħ u jipprovdi għall-amministrazzjoni ta’ kwoti tariffarji fis-settur tal-laħam tat-tjur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2777/75 (1) dwar l-organizzazzjoni komuni tas-suq tal-laħam tat-tjur, u b'mod partikolari l-Artikolu 3(2) u l-Artikolu 6(1) tiegħu,
Billi:
(1)
Ir-Regolament tal-Kummissjoni (KE) Nru 1251/96 (2) jipprovdi għall-amministrazzjoni ta’ kwoti tariffarji fis-settur tal-laħam tat-tjur
(2)
Il-Ftehim fil-forma ta' Skambju ta' Ittri bejn il-Komunità Ewropea u l-Istati Uniti tal-Amerika skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 (3), li ġie approvat bid-Deċiżjoni tal-Kunsill 2006/333/KE (4), jipprovdi għal żieda fil-kwota tariffarja annwali tal-importazzjoni tal-laħam tat-tjur, erga omnes, ta' 49 tunnellata ta' ċerti karkassi tat-tiġieġ frisk, imkessħa jew iffriżati, ta' 4 070 tunnellata ta' qatgħat tat-tiġieġ friski, imkessħa jew iffriżati, ta' 1 605 tunnellata ta' qatgħat ta' tjur u ta' 201 tunnellata għal-laħam tad-dundjan frisk, imkessaħ jew iffriżat.
(3)
Biż-żieda fil-kwota tariffarja għall-qatgħat tat-tjur m'għadx hemm il-ħtieġa għall-miżura li hemm provvediment għaliha fit-tieni paragrafu tal-Artikolu 2 tar-Regolament (KE) Nru 1251/96.
(4)
Minħabba l-adeżjoni probabbli mill-1 ta' Jannar 2007 tal-Bulgarija u tar-Rumanija mal-Unjoni Ewropea, ikun għaqli jekk jingħata perjodu differenti għall-preżentazzjoni tal-applikazzjonijiet tal-liċenzji għall-ewwel tliet xhur tas-sena 2007.
(5)
Ir-Regolament (KE) Nru 1251/96 għandu jiġi emendat skont dan.
(6)
Il-miżuri previsti f'dan ir-Regolament huma skont l-opinjoni tal-Kumitat Amministrattiv għal-Laħam tat-Tjur u għall-Bajd,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 1251/96 huwa emendat kif ġej:
(1)
Fl-Artikolu 2, għandu jitħassar it-tieni paragrafu.
(2)
Fil-paragrafu 1 tal-Artikolu 5, jiżdied is-subparagrafu li ġej:
“Għall-perjodu mill-1 Jannnar sal-31 ta' Marzu 2007 l-applikazzjonijiet tal-liċenzja għandhom jiġu ppreżentati matul l-ewwel ħmistax ta' Jannar 2007.”
(3)
L-Annessi huma sostitwiti bit-test fl-Anness għal dan ir-Regolament.
L-Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali ta’ l-Unjoni Ewropea.
Għandu japplika mill-1 ta' Lulju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 1 ta'Awwissu 2006.

Labels: 3
17